– Min klient har vært meget preget av denne saken. Han har samarbeidet med politiet fra første stund. Utover det ønsker jeg ikke å kommentere noe mer rundt dette, sier mannens forsvarer Tone Monclair.

Ifølge politiet var mannen i besittelse av rundt 1300 bilder og videoer som blant annet viser voksne som utfører seksuelle overgrep mot mindreårige ned i tiårsalderen.

Mannen skal ved enkelte anledninger også ha delt bilder med andre brukere.

Sentral politiker

Politiet ransaket mannens bolig i starten av 2018 og fant da flere PC-er, en mobiltelefon, minnepenner og DVD-er med bilder og videoer.

De fant også flere tekster som skildret seksuelle overgrep mot barn.

– Han har forklart seg om de forholdene og funnene som tiltalen omfatter, sier Monclair.

Hun ønsker foreløpig ikke å si om mannen erkjenner straffskyld.

Mannen har de siste årene hatt en rekke sentrale verv i SV. Han er ikke lenger aktiv i lokalpolitikken, men han var det i flere måneder etter at politiet ransaket boligen hans.

– De forholdene som tiltalen omhandler, har ingenting med hans profesjonelle virke eller tillitsverv å gjøre, sier Monclair.

Politiadvokat Anette Sogn var mandag ikke tilgjengelig for en kommentar om saken.

Saken skal behandles i tingretten i april.